KOMISIJOS REGLAMENTAS (EB) Nr. 930/2005,
2005 m. birželio 6 d.
iš dalies keičiantis Tarybos reglamento (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių I, II, III, V, VII ir VIII priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (1), ypač į jo 19 straipsnį,
kadangi:
(1)
Tekstilės gaminių importo iš trečiųjų šalių bendrąsias taisykles reikėtų atnaujinti atsižvelgiant į naujausius pasikeitimus.
(2)
Sprendimu 2005/272/EB (2) Taryba patvirtino Europos bendrijos ir Serbijos Respublikos susitarimo dėl tekstilės gaminių sudarymą.
(3)
Sprendimu 2005/244/EB (3) Taryba patvirtino Europos bendrijos ir Vietnamo Socialistinės Respublikos susitarimo dėl rinkos prieinamumo. Remiantis to Susitarimo 1 straipsniu, bus sustabdytos galiojančios Vietnamo kvotos; todėl reikia taip pat sustabdyti visų tekstilės kategorijų dvigubą patikrinimą.
(4)
Komisijos reglamentu (EB) Nr. 1810/2004 (4) buvo padaryti Kombinuotosios nomenklatūros, nustatytos Tarybos reglamentu (EEB) Nr. 2658/87 (5), pakeitimai, kurie taikomi nuo 2005 m. sausio 1 d. Be to, šios pataisos turi įtakos tam tikriems Reglamento (EEB) Nr. 3030/93 I priede nurodytiems kodams.
(5)
Todėl reikėtų atitinkamai iš dalies pakeisti Reglamentą (EEB) Nr. 3030/93.
(6)
Šiame reglamente numatytos priemonės atitinka Tekstilės komiteto, įsteigto Reglamento (EEB) Nr. 3030/93 17 straipsniu, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3030/93 I, II, III, V, VII ir VIII priedai iš dalies keičiami, kaip nurodyta šio reglamento priede.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Nuostatos dėl Serbijos Respublikos taikomos nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 6 d.